Andile Lungisa weer op borgtog vrygelaat | Maroela Media
Andile Lungisa is Vrydag in die hooggeregshof in Grahamstad op borgtog van R10 000 vrygelaat.
Anelisa Ngcakani, woordvoerder van die Nasionale Vervolgingsgesag (NVG), het gesê Lungisa is op borgtog vrygelaat hangende die uitkoms van sy aansoek om verlof tot appèl teen sy skuldigbevinding by die Konstitusionele Hof.
Lungisa het hom net meer as 'n week gelede by die Noord-Einde-tronk in Port Elizabeth aangemeld om tronkstraf te begin uitdien nadat hy reeds in 2018 aan aanranding skuldig bevind is en tot twee jaar tronkstraf gevonnis is.
Volgens Lungisa se borgtogvoorwaardes moet hy hom Maandae en Vrydae by die Kabega Park-polisiestasie aanmeld en al sy reisdokumente indien. Indien sy aansoek in die Konstitusionele Hof geweier word, moet hy hom weer binne 72 uur oorgee aan die relevante owerhede.
Lungisa sou tronkstraf begin uitdien nadat die appèlhof in Bloemfontein vroeër die maand sy appèl teen sy skuldigbevinding van die hand gewys het. Hy het toe 'n aansoek by die Konstitusionele Hof ingedien en 'n nuwe borgtogaansoek gebring.
Die omstrede ANC-raadslid in die Nelson Mandelabaai-metro is aan aanranding skuldig bevind nadat hy Rayno Kayser, DA-raadslid, met 'n glasbeker oor die kop geslaan het. Die voorval het tydens 'n chaotiese Nelson Mandelabaai-raadsvergadering in Oktober 2016 plaasgevind.
Vroeër die week het Mandisa Maya, die president van die hoogste hof van appèl, en verskeie ander appèlhofregters gesê hulle neem met kommer kennis van uitlatings deur Lungisa dat sy saak nie regverdig aangehoor is nie, glo weens politieke en familieverbintenisse van die regters en onregverdige inmenging by die betrokke howe.
Maya het gesê die betrokke regters is Nambitha Dambuza, Caroline Nicholls, Sharise Weiner en Nolwazi Mabindla-Boqwana en die regter-president van die Oos-Kaapse afdeling van die hooggeregshof, regter-president Selby Mbenenge.
"Hierdie valse opmerkings, wat die integriteit van die regbank en regtelike onafhanklikheid ondermyn, asook neerkom op minagting van die hof en crimen injuria-oortredings, is gemaak toe mnr. Lungisa hom by die tronk aangemeld het," het Nathi Mncube, woordvoerder van die regbank, in 'n verklaring gesê.
Die regte van regter Maya, die betrokke appèlhofregters en regter-president Mbenenge bly voorbehou en hulle eis dat Lungisa die aanstootlike aanmerkings terugtrek.
Andile Lungisa Port Elizabeth
Hoekom is ek nie verbaas?!!! Weereens ..A-la Zuma!!. Die land se regstelsel word 'n sirkus!!Die ANC pandemie regeer!
R10 000 borg? Hierdie knaap kom met als weg. Ek kan 'n aar bars so irriteer hy my! Hy gaan beslis nie jammer sê nie en ek's seker Ace is betrokke hier. Die klomp kyk mos mooi na mekaar. Regstelsel is so nie reg nie!
#Tsek ANC tsek!!!
#Tsek ANC tsek en EFF en BLM! Sit net 'n week aikona ne
Hy kry wraggies weer borg.
Soos in Engels gese……"you just cannot make this stuff up!" Almal kop in een mis….die hofe, die NVG, die Valke, die Publieke Beskermer. Het gedink Shaun die Skaap by die NVG was SA se laag punt, maar wat begin ons Shamila Batohi noem?